L'Article 17 de la Llei 31/1991, de 13 de desembre, d'ordenació farmacèutica de Catalunya, estableix que el Departament de Sanitat i Seguretat Social, en col·laboració amb el Departament d'Ensenyament, les universitats catalanes, el Consell de Col·legis de Farmacèutics de Catalunya i la Societat Catalana de Farmàcia Clínica de l'Acadèmia de Ciències Mèdiques de Catalunya i Balears, ha d'arbitrar el sistema pel qual, mitjançant una formació continuada, es garanteixi l'actualització necessària i permanent dels coneixements dels farmacèutics, que permeti a la població rebre un servei sanitari i professional adequat a les seves necessitats, amb els últims avenços científics i tecnològics.
D'altra banda, la creació de la Comissió de Formació Continuada del Sistema Nacional de Salut, mitjançant conveni de Conferència sectorial formalitzat en data 15 de desembre de 1997, fa palesa la necessitat que les administracions públiques amb competència en la matèria assumeixin la responsabilitat de liderar el sistema que permeti assegurar la qualitat de les activitats de formació que són ofertes als professionals sanitaris, amb criteris de coordinació i col·laboració eficaces.
En aquest context, és convenient crear un òrgan interdepartamental que, integrat per totes les entitats implicades, possibiliti la coordinació dels esforços que s'estan fent d'una manera dispersa per assegurar la qualitat de les activitats de formació adreçades als farmacèutics, i contribueixi a implantar, seguint el model iniciat en l'àmbit de la formació mèdica continuada, un sistema d'acreditació a Catalunya que serveixi com a referent a la demanda creixent de formació en l'àmbit farmacèutic.
En la seva composició s'ha de tenir en compte la reorganització duta a terme en el si de l'Administració de la Generalitat, pel que fa a les competències en matèria d'universitats i recerca, desvinculades del Departament d'Ensenyament des de la creació del Comissionat per a Universitats i Recerca, i actualment exercides pel Departament d'Universitats, Recerca i Societat de la Informació.
D'acord amb el que s'ha exposat, en ús de les competències que m'atribueixen els Articles 12 i 62 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i a proposta conjunta dels consellers de Sanitat i Seguretat Social i d'Universitats, Recerca i Societat de la Informació,
1.1 Es crea el Consell Català de Formació Farmacèutica Continuada com a òrgan interdepartamental i participatiu, als efectes de la coordinació i l'assessorament de les entitats que hi són representades en les activitats formatives que desenvolupen adreçades al col·lectiu de professionals farmacèutics.
1.2 Aquest Consell s'adscriu al Departament de Sanitat i Seguretat Social.
Són funcions del Consell Català de Formació Farmacèutica Continuada:
a) L'estudi i la priorització de les necessitats dels farmacèutics en exercici professional en matèria de formació sobre la base de criteris de planificació i orientació professional.
b) L'anàlisi dels mètodes educatius que s'haurien d'emprar en la solució de les necessitats detectades.
c) L'estudi i la proposta d'ordenació dels recursos disponibles per a la cobertura de les necessitats observades, d'acord amb la metodologia educativa adoptada.
d) L'elaboració d'un mapa de la formació farmacèutica continuada.
e) L'acreditació, la validació i el reconeixement de la qualitat dels centres, els cursos, els seminaris, els estudis i altres activitats de formació farmacèutica continuada que siguin sotmesos a la seva consideració.
f) El foment de les tasques de recerca de formació continuada.
g) La proposta d'iniciatives i actuacions que millorin el grau d'operativitat i funcionament de la formació farmacèutica continuada a Catalunya.
h) Ser l'òrgan de relació amb la Comissió de Formació Continuada del Sistema Nacional de Salut, pel que fa a l'àmbit de la formació farmacèutica continuada.
3.1 La presidència del Consell Català de Formació Farmacèutica Continuada l'ocupa el conseller de Sanitat i Seguretat Social, o la persona en qui delegui.
Quatre representants del Departament de Sanitat i Seguretat Social, designats pel seu titular.
Tres representants del Departament d'Universitats, Recerca i Societat de la Informació, designats pel seu titular.
Dos representants de la Universitat de Barcelona, designats pel seu rector.
Quatre representants del Consell de Col·legis de Farmacèutics de Catalunya, designats pel seu president.
Un representant de la Societat Catalana de Farmàcia Clínica de l'Acadèmia de Ciències Mèdiques de Catalunya i Balears, designat pel seu president.
Tres representants d'altres societats científiques farmacèutiques, designats pel conseller de Sanitat i Seguretat Social.
Un representant de la Federació d'Associacions de Farmacèutics de Catalunya.
Un representant de l'Institut d'Estudis de la Salut, designat pel seu director.
3.3 Els vocals del Consell són nomenats per un període de tres anys i poden ser reelegits successivament per períodes de temps iguals.
4.1 El Consell Català de Formació Farmacèutica Continuada compta amb una secretaria tècnica que efectua les tasques pròpies de secretariat del Consell, n'executa els acords i du a terme les comeses que li encomani la presidència.
Al capdavant d'aquesta secretaria tècnica hi ha un secretari executiu nomenat pel Consell, d'acord amb totes les entitats que hi són representades.
4.2 Les entitats representades en el Consell poden adscriure a la secretaria tècnica el personal i els recursos materials que necessitin per a la realització de les seves funcions.
5.1 Sens perjudici del que preveu la normativa vigent en matèria de procediment administratiu sobre òrgans col·legiats, el Consell Català de Formació Farmacèutica Continuada pot adoptar el seu propi reglament de funcionament.
5.2 Igualment, el Consell pot constituir les comissions i els grups de treball específics amb la incorporació d'assessors externs, professionals o professors universitaris, que compten amb el suport de la secretaria tècnica.
6.1 El Consell Català de Formació Farmacèutica Continuada pot designar, entre els membres del Consell, una Comissió Permanent per tal de complir d'una manera eficient les seves funcions i actuar coordinadament amb la secretaria tècnica.
6.2 La presidència de la Comissió Permanent l'ocupa el president del Consell o la persona en qui delegui.
6.3 Són vocals de la Comissió Permanent:
Dos representants del Departament de Sanitat i Seguretat Social.
Un representant del Departament d'Universitats, Recerca i Societat de la Informació.
Dos representants del Consell de Col·legis Farmacèutics de Catalunya.
Un representant de la Societat Catalana de Farmàcia Clínica.
Els membres del Consell Català de Formació Farmacèutica Continuada poden rebre les dietes i les indemnitzacions que els corresponguin, d'acord amb la normativa vigent.
Les entitats representades en el Consell Català de Formació Farmacèutica Continuada subscriuran, si escau, els convenis pertinents a l'efecte d'establir les obligacions mútues pel que fa a l'organització i la gestió de la secretaria tècnica.
—1 Aquesta Ordre entra en vigor l'endemà de la seva publicació al DOGC.
—2 Es faculten el director general de Recursos Sanitaris i el director general d'Universitats, en l'àmbit de les seves competències respectives, per adoptar les mesures oportunes per a l'execució d'aquesta Ordre.